Predkladacia správa

	Ministerstvo spravodlivosti Slovenskej republiky predkladá do medzirezortného pripomienkového konania  návrh novely zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení neskorších predpisov.
	Dôvodom  pre vypracovanie uvedeného návrhu je plnenie úlohy podľa  uznesenia vlády Slovenskej republiky č. 932 z 8. novembra 2006, ktorým bol schválený Národný program rozvoja životných podmienok občanov so zdravotným postihnutím vo všetkých oblastiach života.
Na základe cit.  uznesenia vlády je Minister spravodlivosti Slovenskej republiky v spolupráci s Ministerkou práce sociálnych vecí a rodiny  Slovenskej republiky zodpovedný za splnenie úlohy podľa  časti „Pravidlo 5 bod 5.3.14“ :
 „V novele zákona č. 211/2000Z. z. o slobodnom prístupe k informáciám legislatívne jednoznačne a konkrétne formulovať  právo osôb so zmyslovým postihnutím s problémami komunikácie (nevidiacich a slabozrakých, nepočujúcich a nedoslýchavých) na prístup k informáciám  v im  prístupných formátoch vrátane určenia zodpovednosti za realizáciu a financovanie“. 
	Hlavným cieľom predloženej novely zákona je upraviť  možnosť sprístupňovania  informácií  na žiadosť ( § 14 cit. zákona), osobám so zmyslovým postihnutím,  vo forme, ktorá je im dostupná, a to na náklady povinnej osoby.	
	Návrh zákona môže mať dopad na verejné financie, štátny rozpočet, rozpočty obcí a rozpočty vyšších územných celkov (povinné osoby podľa cit. zákona) vzhľadom na  možné náklady na sprístupnenie informácií dostupnou formou pre osoby so zmyslovým postihnutím. Tieto náklady  budú hradené v rámci rozpočtových kapitol povinných osôb; kvantifikáciu  týchto nákladov nie je možné vyčísliť. 
Prijatím zákona nebude mať dopad na zamestnanosť, životné prostredie ani na podnikateľské prostredie.
Prerokovanie návrhu zákona Radou hospodárskej a sociálnej dohody Slovenskej republiky nie je potrebné.
	Návrh zákona je v súlade s Ústavou Slovenskej republiky , so zákonmi ako aj a s medzinárodnými zmluvami, ktorými je Slovenská republika viazaná, s právom Európskych spoločenstiev  a právom Európskej únie.